കൊടകര കള്ളപ്പണ കവര്ച്ചാ കേസില് അന്വേഷണ സംഘം കേന്ദ്ര ഏജന്സികള്ക്ക് ഇന്ന് റിപ്പോര്ട്ട് സമര്പ്പിക്കും കൊടകര കള്ളപ്പണ കവര്ച്ച കേസില് അന്വേഷണ സംഘം കേന്ദ്ര ഏജന്സികള്ക്ക് ഇന്ന് റിപ്പോര്ട്ട് സമര്പ്പിക്കും. കള്ളപ്പണ ഇടപാടുകളുമായി ബന്ധപെട്ട അന്വേഷണ സംഘത്തിന്റെ കണ്ടെത്തലുകള് ഉള്പ്പെടുത്തി ആദായ നികുതി വകുപ്പ്, എന്ഫോഴ്സ്മെന്റ് ഡയറക്ടറേറ്റ്, തെരഞ്ഞെടുപ്പ് കമ്മീഷന് എന്നിവര്ക്കാണ് റിപ്പോര്ട്ട് നല്കുക. കേന്ദ്ര ഏജന്സികള്ക്ക് ഇത് രണ്ടാം തവണയാണ് പൊലീസ് റിപ്പോര്ട്ട് നല്കുന്നത്. കൊടകര കള്ളപ്പണ കവര്ച്ച കേസില് കുറ്റപത്രം സമര്പ്പിച്ച് ഒരാഴ്ചയ്ക്ക് ശേഷമാണ് പൊലീസ് കേന്ദ്ര ഏജന്സികള്ക്ക് റിപ്പോര്ട്ട് നല്കുന്നത്. കാെടകരയില് 25 ലക്ഷം രൂപയും കാറും കവര്ച്ച ചെയ്യപ്പെട്ടുവെന്ന കേസിന്റെ അന്വേഷണത്തില് പൊലീസ് കണ്ടെത്തിയ വിവരങ്ങള് ഉള്പ്പെടുത്തിയ റിപ്പോര്ട്ടാണ് സമര്പ്പിക്കുന്നത്. കുറ്റപത്രത്തിന്റെ പകര്പ്പും കെെമാറും. നിയമസഭ തെരഞ്ഞെടുപ്പിന് ബി.ജെ.പി.ക്ക് വേണ്ടി കര്ണാടകയില് നിന്ന് എത്തിച്ച മൂന്നര കോടി ഹവാല പണമാണ് കൊടകരയില് കവര്ച്ച ചെയ്യപ്പെട്ടതെന്നാണ് പൊലീസിന്റെ കണ്ടെത്തല്. തെരഞ്ഞെടുപ്പ് അട്ടിമറി നടന്നിട്ടുണ്ടോയെന്ന് തെരഞ്ഞെടുപ്പ് കമ്മീഷനും, സാമ്ബത്തിക വശങ്ങള് ഇ.ഡി.യും, നികുതി വെട്ടിപ്പ് നടന്നിട്ടുണ്ടാേയെന്ന് ഇന്കംടാക്സും വിശദമായി അന്വേഷിക്കണമെന്ന് ശുപാര്ശ ചെയ്യും. ബി.ജെ.പി തെരഞ്ഞെടുപ്പിനെത്തിച്ച പണമാണ് കൊടകരയില് കവര്ന്നതെന്നും സംസ്ഥാന നേതാക്കളുടെ അറിവോടെയാണ് പണമെത്തിയതെന്നും റിപ്പോര്ട്ടില് രേഖപ്പെടുത്തിയിട്ടുണ്ട്. നിയമസഭ തെരഞ്ഞെടുപ്പിന് ധര്മരാജന് മുഖേനയും കോഴിക്കോട്ടെ ഏജന്റുമാര് വഴിയും നാല്പത് കോടി രൂപ എത്തിച്ചുവെന്നും, ബി.ജെ.പി. സംസ്ഥാന അധ്യക്ഷന് കെ. സുരേന്ദ്രന് മത്സരിച്ച കോന്നിയില് ധര്മരാജന് പണം വിതരണം ചെയ്തെന്നും പഞ്ചായത്ത് തെരഞ്ഞെടുപ്പില് 12 കോടി എത്തിച്ചുവെന്നതും റിപ്പോര്ട്ടില് വിശദീകരിക്കുന്നു. ജൂണ് ഒന്നിനായിരുന്നു അന്വേഷണ സംഘം ആദ്യ റിപ്പോര്ട്ട് കേന്ദ്ര ഏജന്സികള്ക്ക് നല്കിയിരുന്നത്.